《西谷歌》
宋代·张嵲

西川峰岭皆绵延，一峰突兀如青莲。
崔嵬势压东南倒，穹崇下俯群峰小。
古木阴森寒未凋，长云惨澹晴犹绕。
阴岩积雪溜轻冰，南岭惊春啭幽鸟。
山西有谷闻深曲，中有人家在山麓。
昼掩柴荆鸡犬閒，岁耕烟岫囷仓足。
巫山岷岭遥相连，知是层城几洞天。
避世秦人应绿发，茹芝仙子好朱颜。
寰区丧乱方如许，寸地尺天无安堵。
我欲携家住此山，高谢时人出尘土。
女萝薜荔结为衣，文杏香茅缉为宇。
满谷栽松紫翠寒，漫山种杏赬霞吐。
朝寻石乳丹洞深，暮斸茯苓苍桧古。
山中父老志斯言，他时来访吹笙侣。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。